Obavijest o novom informativnom izračunu mirovine
Pravilnikom o minimalnom sadržaju obavijesti o informativnom izračunu mirovine („Narodne novine“, broj: 152/24 i 95/25) propisan je minimalni sadržaj obavijesti o informativnom izračunu mirovine koju REGOS dostavlja članu mirovinskog fonda za potrebe donošenja odluke o izboru mirovine u postupku ostvarivanja prava na starosnu ili prijevremenu starosnu mirovinu prema Zakonu o mirovinskom osiguranju. Novi izgled informativnog izračuna mirovine u primjeni je od 29.09.2025. godine.
Svim osiguranicima koji su osigurani u oba mirovinska stupa omogućeno je da u postupku ostvarivanja prava na starosnu ili prijevremenu starosnu mirovinu odaberu žele li ostvariti mirovinu samo iz I. stupa (kao da ste bili osigurani samo u I. stupu, uz prijenos sredstava iz II. stupa u I. stup) ili  ostvariti mirovinu iz I. i II. stupa (osnovna mirovina iz I. stupa i mirovina iz II. stupa prema programu mirovinskog osiguravajućeg društva (dalje: MOD).
Nakon što HZMO dostavi podatke o podnesenom zahtjevu za mirovinu, REGOS dostavlja Informativni izračun mirovine na Vašu kućnu adresu kako biste mogli donijeti odluku o izboru mirovine.
Informativni izračun mirovine sadrži:
· izračun mirovine samo iz I. stupa, 
· izračun mirovine iz I. i II. stupa (usporedni prikaz izračuna najviše i niže opcije mirovine  s usklađenjem i bez usklađenja i to bez djelomične jednokratne isplate i s djelomičnom jednokratnom isplatom u visini do maksimalnih 20% za one koji ostvaruju to pravo),
· informaciju ostvarujete li pravo na djelomičnu jednokratnu isplatu,
· podatak o iznosu sredstava na Vašem osobnom računu sa stanjem na dan izrade Informativnog izračuna mirovine,
· podatak o bruto iznosu djelomične jednokratne isplate u visini od maksimalnih 20% od ukupnog iznosa sredstava na Vašem osobnom računu.
Informativni izračuni mirovine iz II. stupa, koje ćete zaprimiti od REGOS-a, temelje se na izračunu pojedinačne doživotne starosne/ prijevremene starosne mirovine (viša opcija) i pojedinačne doživotne starosne/prijevremene starosne mirovine sa zajamčenim razdobljem od 20 godina (niža opcija) koji ne mora nužno biti primjenjiv na Vas.
Na izračun mirovine iz II. stupa utječu odabrani oblik isplate mirovine, datum početka isplate, iznos sredstava na Vašem osobnom računu, godine starosti te drugi parametri. Precizne izračune mirovine iz II. stupa kao i više informacija o oblicima isplate mirovine te obvezi izbora točno određenog oblika isplate mirovine moguće je dobiti isključivo od MOD-a.
Važne informacije o načinu usklađivanja mirovine:

· Mirovina koja se ostvaruje samo iz I. stupa:
· cjelokupni iznos mirovine obvezno se usklađuje dva puta godišnje prema stopi promjene prosječnog indeksa potrošačkih cijena i prosječne bruto plaće svih zaposlenih u Republici Hrvatskoj prema važećim propisima za usklađivanje mirovina iz I. stupa. Korisnik mirovine ne može odabrati drugačiju opciju.

· Kombinirana mirovina koja se ostvaruje iz I. i II. stupa:
· dio mirovine koji se isplaćuje iz I. stupa obvezno se usklađuje dva puta godišnje prema važećim propisima za usklađivanje mirovina iz I. stupa.
· dio mirovine koji se isplaćuje iz II. stupa – korisnik može izabrati između dvije opcije:
1. isplata mirovine s usklađivanjem – dio mirovine koji se isplaćuje iz II. stupa usklađuje se prema stopi promjene indeksa potrošačkih cijena najmanje dva puta godišnje za prethodno polugodište prema pravilima za usklađivanje mirovina iz II. stupa.
2. isplata mirovine bez usklađivanja – dio mirovine koji se isplaćuje iz II. stupa NE usklađuje se za cijelo vrijeme trajanja ugovora o mirovini. Iznosi mirovine će na početku ugovora o mirovini biti viši od iznosa mirovine koju bi korisnik mirovine dobivao da je izabrao mirovinu s usklađivanjem. Međutim, mirovine s usklađivanjem tijekom određenog vremena mogu postati veće od mirovina bez usklađivanja, što u najvećoj mjeri ovisi o stopi inflacije tijekom trajanja isplate mirovine. Mogućnost jednostrane promijene ove odluke je zakonom vremenski ograničena (na 90 dana od sklapanja ugovora o mirovini), a nakon tog datuma za promjenu je potrebna suglasnost MOD-a. 

Konačni izbor mirovine ne može se naknadno mijenjati. Stoga upozoravamo da se obvezno prije donošenja odluke detaljno informirate o svim oblicima isplate mirovine kod MOD-ova.
Uz informativni izračun mirovine REGOS dostavlja i pokrovno pismo sa svim relevantnim informacijama vezanim uz ostvarivanje prava na mirovinu. 
